CELEX: 32022D0207
Language: sk
Date: 2022-02-15 00:00:00
Title: Vykonávacie rozhodnutie Komisie (EÚ) 2022/207 z 15. februára 2022, ktorým sa na účely uľahčenia práva na voľný pohyb v rámci Únie stanovuje rovnocennosť potvrdení súvisiacich s ochorením COVID-19 vydaných Jordánskym hášimovským kráľovstvom s potvrdeniami vydanými v súlade s nariadením Európskeho parlamentu a Rady (EÚ) 2021/953 (Text s významom pre EHP)

16.2.2022   
               
               
                  SK
               
               
                  Úradný vestník Európskej únie
               
               
                  L 34/49
               
            
         VYKONÁVACIE ROZHODNUTIE KOMISIE (EÚ) 2022/207
         z 15. februára 2022,
         ktorým sa na účely uľahčenia práva na voľný pohyb v rámci Únie stanovuje rovnocennosť potvrdení súvisiacich s ochorením COVID-19 vydaných Jordánskym hášimovským kráľovstvom s potvrdeniami vydanými v súlade s nariadením Európskeho parlamentu a Rady (EÚ) 2021/953
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/953 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ) s cieľom uľahčiť voľný pohyb počas pandémie ochorenia COVID-19 (1), a najmä na jeho článok 8 ods. 2,
         keďže:
         
                     (1)
                  
                  
                     Nariadením (EÚ) 2021/953 sa stanovuje rámec pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia („digitálny COVID preukaz EÚ“), aby sa držiteľom takýchto potvrdení uľahčilo uplatňovanie ich práva na voľný pohyb počas pandémie ochorenia COVID-19. Toto nariadenie tiež prispieva k uľahčeniu koordinovaného, postupného rušenia obmedzení voľného pohybu zavedených členskými štátmi v súlade s právom Únie na obmedzenie šírenia vírusu SARS-CoV-2.
                  
               
                     (2)
                  
                  
                     Nariadením (EÚ) 2021/953 sa umožňuje uznávanie potvrdení súvisiacich s ochorením COVID-19 vydávaných tretími krajinami občanom Únie a ich rodinným príslušníkom, ak Komisia dospeje k záveru, že uvedené potvrdenia súvisiace s ochorením COVID-19 sa vydávajú v súlade s normami, ktoré sa majú považovať za rovnocenné s normami stanovenými podľa uvedeného nariadenia. Okrem toho majú členské štáty v súlade s nariadením Európskeho parlamentu a Rady (EÚ) 2021/954 (2) uplatňovať pravidlá stanovené v nariadení (EÚ) 2021/953 na štátnych príslušníkov tretích krajín, ktorí nepatria do rozsahu pôsobnosti uvedeného nariadenia, ale ktorí sa oprávnene zdržiavajú alebo majú oprávnený pobyt na ich území a ktorí sú oprávnení cestovať do iných členských štátov v súlade s právom Únie. Preto by sa mali akékoľvek zistenia o rovnocennosti stanovené v tomto rozhodnutí uplatňovať na potvrdenia o očkovaní proti ochoreniu COVID-19, ktoré Jordánske hášimovské kráľovstvo vydáva občanom Únie a ich rodinným príslušníkom. Podobne by sa na základe nariadenia (EÚ) 2021/954 mali takéto zistenia o rovnocennosti vzťahovať aj na potvrdenia o očkovaní proti ochoreniu COVID-19, ktoré Jordánske hášimovské kráľovstvo vydáva štátnym príslušníkom tretích krajín, ktorí sa oprávnene zdržiavajú alebo majú oprávnený pobyt na území členských štátov, za podmienok stanovených v uvedenom nariadení.
                  
               
                     (3)
                  
                  
                     Jordánske hášimovské kráľovstvo 5. septembra 2021 poskytlo Komisii podrobné informácie o vydávaní interoperabilných potvrdení o očkovaní proti ochoreniu COVID-19 podľa systému s názvom „Potvrdenie o očkovaní proti ochoreniu COVID-19“. Jordánske hášimovské kráľovstvo informovalo Komisiu, že sa domnieva, že jeho potvrdenia súvisiace s ochorením COVID-19 sa vydávajú v súlade s normou a technologickým systémom, ktoré sú interoperabilné s rámcom dôvery stanoveným nariadením (EÚ) 2021/953 a ktoré umožňujú overenie pravosti, platnosti a integrity potvrdení. V tejto súvislosti Jordánske hášimovské kráľovstvo informovalo Komisiu, že potvrdenia o očkovaní proti ochoreniu COVID-19 vydávané Jordánskym hášimovským kráľovstvom v súlade so systémom „Potvrdenie o očkovaní proti ochoreniu COVID-19“ obsahujú údaje uvedené v prílohe k nariadeniu (EÚ) 2021/953.
                  
               
                     (4)
                  
                  
                     Jordánske hášimovské kráľovstvo zároveň Komisiu informovalo, že uznáva potvrdenia o očkovaní a vykonaní testu založeného amplifikácii nukleových kyselín vydané členskými štátmi a krajinami EHP v súlade s nariadením (EÚ) 2021/953.
                  
               
                     (5)
                  
                  
                     V nadväznosti na žiadosť Jordánskeho hášimovského kráľovstva vykonala Komisia 10. decembra 2021 technické testy, ktorými sa preukázalo, že potvrdenia o očkovaní proti ochoreniu COVID-19 sú vydávané Jordánskym hášimovským kráľovstvom v súlade so systémom „Potvrdenie o očkovaní proti ochoreniu COVID-19“, ktorý je interoperabilný s rámcom dôvery stanoveným nariadením (EÚ) 2021/953 a ktorý umožňuje overiť pravosť, platnosť a integritu potvrdení. Komisia zároveň potvrdila, že potvrdenia o očkovaní proti ochoreniu COVID-19 vydávané Jordánskym hášimovským kráľovstvom v súlade so systémom „Potvrdenie o očkovaní proti ochoreniu COVID-19“ obsahujú potrebné údaje.
                  
               
                     (6)
                  
                  
                     Jordánske hášimovské kráľovstvo okrem toho Komisiu informovalo, že vydáva interoperabilné potvrdenia o očkovaní pre vakcíny proti ochoreniu COVID-19. Medzi ne v súčasnosti patria Comirnaty, Vaxzevria, BBIBP-CorV a Sputnik V.
                  
               
                     (7)
                  
                  
                     Jordánske hášimovské kráľovstvo tiež Komisiu informovalo o tom, že nevydáva interoperabilné potvrdenia o vykonaní testu pre testy založené na amplifikácii nukleových kyselín, ani pre rýchle antigénové testy.
                  
               
                     (8)
                  
                  
                     Jordánske hášimovské kráľovstvo ďalej Komisiu informovalo, že nevydáva interoperabilné potvrdenia o prekonaní ochorenia.
                  
               
                     (9)
                  
                  
                     Jordánske hášimovské kráľovstvo okrem toho informovalo Komisiu aj o tom, že pri overovaní potvrdení overovateľmi v Jordánsku sa osobné údaje, ktoré sú na nich uvedené, budú spracúvať len na účely overenia a potvrdenia stavu očkovania držiteľa, výsledku jeho testu alebo prekonania ochorenia a nebudú sa následne uchovávať.
                  
               
                     (10)
                  
                  
                     Sú teda splnené potrebné prvky, na základe ktorých možno stanoviť, že potvrdenia o očkovaní proti ochoreniu COVID-19 vydané Jordánskym hášimovským kráľovstvom v súlade so systémom „Potvrdenie o očkovaní proti ochoreniu COVID-19“, sa majú považovať za rovnocenné s potvrdeniami vydanými v súlade s nariadením (EÚ) 2021/953.
                  
               
                     (11)
                  
                  
                     Potvrdenia o očkovaní proti ochoreniu COVID-19 vydávané Jordánskym hášimovským kráľovstvom v súlade so systémom „Potvrdenie o očkovaní proti ochoreniu COVID-19“ by sa preto mali uznávať za podmienok uvedených v článku 5 ods. 5 nariadenia (EÚ) 2021/953.
                  
               
                     (12)
                  
                  
                     Na to, aby sa toto rozhodnutie mohlo uplatňovať v praxi, by sa Jordánske hášimovské kráľovstvo malo pripojiť k rámcu dôvery pre digitálny COVID preukaz EÚ stanovenému nariadením (EÚ) 2021/953.
                  
               
                     (13)
                  
                  
                     S cieľom chrániť záujmy Únie, najmä v oblasti verejného zdravia, môže Komisia využiť svoje právomoci na pozastavenie uplatňovania tohto rozhodnutia alebo jeho zrušenie, pokiaľ už viac nebudú splnené podmienky článku 8 ods. 2 nariadenia (EÚ) 2021/953.
                  
               
                     (14)
                  
                  
                     V záujme čo najrýchlejšieho pripojenia Jordánskeho hášimovského kráľovstva k rámcu dôvery pre digitálny COVID preukaz EÚ stanovenému nariadením (EÚ) 2021/953 by toto rozhodnutie malo nadobudnúť účinnosť dňom jeho uverejnenia v Úradnom vestníku Európskej únie.
                  
               
                     (15)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného článkom 14 nariadenia (EÚ) 2021/953,
                  
               PRIJALA TOTO ROZHODNUTIE:
         
            Článok 1
            Potvrdenia o očkovaní proti ochoreniu COVID-19 vydané Jordánskym hášimovským kráľovstvom v súlade so systémom „Potvrdenie o očkovaní proti ochoreniu COVID-19“ sa na účely uľahčenia práva na voľný pohyb v rámci Únie považujú za rovnocenné s potvrdeniami vydanými v súlade s nariadením (EÚ) 2021/953.
         
         
            Článok 2
            Jordánske hášimovské kráľovstvo sa pripojí k rámcu dôvery pre digitálny COVID preukaz EÚ stanovenému nariadením (EÚ) 2021/953.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 15. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 211, 15.6.2021, s. 1.
         
            (2)  Nariadenie Európskeho parlamentu a Rady (EÚ) 2021/954 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ), pokiaľ ide o štátnych príslušníkov tretích krajín, ktorí sa oprávnene zdržiavajú na území členských štátov alebo v nich majú oprávnený pobyt, počas pandémie ochorenia COVID-19 (Ú. v. EÚ L 211, 15.6.2021, s. 24).